Kim Christiansen (DF), 2012-04-11:
En ny godskørselslov er noget, vi har diskuteret længe.
Vi har også behandlet det sådan som flere elementer, og det er blevet hakket en lille smule op ad flere omgange.
Jeg vil ligesom Venstres ordfører skarpt kritisere, at vi fik høringssvarene så sent.
Det er ikke, fordi vi skal lovgive ud fra høringssvar, men det er nu altså altid godt at vide, hvad omgivelserne synes om det, vi står og laver herinde.
Vi håber selvfølgelig, at der er en rigtig god forklaring på det, og at det ikke gentager sig.
Der er elementer i det her, som er ganske positive.
Tilladelser kan gælde i 10 år i stedet for 5 år.
Der er en enkelt godkendelse, som gælder både nationalt og internationalt.
Alt det er vi helt med på i Dansk Folkeparti.
Der, hvor kæden hopper en lille smule af, er, når man begynder at tale om et overenskomstnævn, altså et indgreb i den danske model og i arbejdsgivers og arbejdstagers ret til at tale sig til rette om løn- og overenskomstmæssige forhold.
Og det er især det faktum, at man her bemyndiger transportministeren til at kunne indkalde dokumentation fra virksomheder, som ikke har tegnet en overenskomst.
Det er jo det samme som at sige, at enten tegner I en overenskomst, eller også skal vi nok komme efter jer.
Det bryder vi os ikke om i Dansk Folkeparti.
Vi har foreningsfrihed, og det gælder også i forhold til, om en virksomhed ønsker at tegne overenskomst.
Det, der er vigtigt, er selvfølgelig, at de følger reglerne.
Det støtter vi også i Dansk Folkeparti.
Men den her slags formynderi støtter vi altså ikke.
Jeg synes, det kunne være interessant at få belyst – det kan ministeren sikkert svare på – om den her indkaldelse af dokumentation også gælder alle de mange udenlandske firmaer, der opererer i Danmark.
For det er jo der, vi har det helt grundlæggende problem i forhold til hele transportbranchen.
Det er der, de er truet på deres levebrød.
Hr. Kristian Pihl Lorentzen var inde på det, altså hvor mange der udflager.
Der kommer så en anden ting ind, og det er positivt, nemlig at der kommer en øget mulighed for at konfiskere køretøjer bl.a. i forbindelse med ulovlig cabotagekørsel, men det kan også være overtrædelse af køre-hvile-tids-regler.
Det element synes vi også er positivt.
Det, jeg så blot vil henstille til ministeren, er, at vi får skabt nogle helt klare retningslinjer for politiet, altså hvad det er, de skal kontrollere.
Hvad er ulovlig cabotagekørsel i dag?
Hvem har bevisbyrden i sådan nogle sager?
Man kan kigge ind i et førerhus, og så kan man sige: Nå ja, så hiver de et fragtbrev frem, der beviser, at de faktisk kører lovligt.
Det anerkender Dansk Folkeparti, altså at vi får en øget kontrolindsats over for det.
Men politiet skal altså også have nogle ordentlige muligheder for at vide, hvad det reelt er, de skal kontrollere.
Ellers vil det ingen effekt have.
Så har vi bare smidt nogle penge ud af vinduet.
Så jeg vil godt bede om, at ministeren overvejer det.
Og som sagt: Som det står her – altså at vi bare skal forfølge danske hårdtarbejdende virksomheder, som ikke har lyst til at tegne en overenskomst af den ene eller den anden årsag – synes vi i Dansk Folkeparti ikke, at det er i orden.
Men hvis det her er startskuddet til, at vi skal kontrollere og sætte ind over for de mange udenlandske biler, der ligger og kører i Danmark på kummerlige vilkår, og som holder ude på rastepladserne med primusapparat og venter på returkørsel til deres hjemland – hvilket kan give dem lidt diesel på bilen – så er vi meget positive i Dansk Folkeparti.
Vi ser med spænding frem til det kommende udvalgsarbejde og vil sikkert ligesom alle andre stille nogle spørgsmål, der kan gøre os lidt klogere på det her.
Tak for ordet.